NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/266-15

18. jun 2015. godine

B e o g r a d

**Z A P I S N I K**

**43. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 18. JUNA 2015. GODINE**

Sednica je počela u 13,00 časova.

 Sednici je predsedavao Petar Petrović, predsednik Odbora.

 Sednici su prisustvovali članovi Odbora: Biljana Savović, Mirjana Andrić, Aleksandar Martinović, Vladimir Đukanović, Živan Đurišić, Laslo Varga i Velinka Tošić.

Sednici su prisustvovali zamenici članova: Svetislav Vukmirica (zamenik Dragana Paunovića), Branka Janković (zamenik Tanje Tomašević Damnjanović) i Suzana Spasojević (zamenik Miletića Mihajlovića).

 Sednici nisu prisustvovali članovi Odbora: Biljana Ilić Stošić, Neđo Jovanović, Olgica Batić, Meho Omerović, Jovan Marković, Balša Božović, niti njihovi zamenici.

Na predlog predsednika Odbora utvrđen je sledeći

D n e v n i r e d :

1. Razmatranje Predloga zakona o izmenama i dopunama Zakona o ministarstvima, koji je podnela Vlada (broj 02-1595/15, od 11. juna 2015. godine), u pojedinostima;
2. Razmatranje Predloga odluke o izboru sudije koji se prvi put bira na sudijsku funkciju, koju je podneo Visoki savet sudstva (broj 02-1616/15, od 15. juna 2015. godine);
3. Razmatranje Predloga za izbor člana Odbora Agencije za borbu protiv korupcije, koji su podneli Zaštitik građana i Poverenik za informacije od javnog značaja i zaštitu podataka o ličnosti (broj 119-283/15, od 1. aprila 2015. godine);
4. Razno.

Pre prelaska na rad po utvrđenom dnevnom redu usvojen je, bez primedaba, zapisnik sa 42. sednice Odbora.

**Prva tačka dnevnog reda:** **Razmatranje** **Predloga zakona o** **izmenama i dopunama Zakona o ministarstvima u pojedinostima**

Odbor je odlučio da, na osnovu člana 156. stav 3. Poslovnika Narodne skupštine, podnese sledeći

I Z V E Š T A J

Odbor je, u skladu sa članom 164. stav 1. Poslovnika Narodne skupštine, razmotrio amandman koji je na član 4. Predloga zakona o izmenama i dopunama Zakona o ministarstvima podneo narodni poslanik Janko Veselinović.

Odbor je odlučio da predloži Narodnoj skupštini da **odbije** ovaj amandman.

Za izvestioca Odbora na sednici Narodne skupštine određen je Petar Petrović, predsednik Odbora.

**Druga tačka dnevnog reda:** **Razmatranje** **Predloga odluke o izboru sudije koji se prvi put bira na sudijsku funkciju**

Predlog odluke Visokog saveta sudstva obrazložio je predsednik Odbora, kao član Visokog saveta sudstva. Ovo s obzirom na to da član Visokog saveta sudstva Mirjana Ivić, koja je određena za predstavnika predlagača, zbog obaveza nije mogla da prisustvuje sednici Odbora koja je sa 9,00 časova, zbog nedostatak kvoruma, odložena na 13,00 časova.

Odbor je odlučio da, na osnovu čl. 51. i 201. Poslovnika Narodne skupštine, podnese sledeći

I Z V E Š T A J

Odbor za pravosuđe, državnu upravu i lokalnu samoupravu je konstatovao da je Predlog odluke o izboru sudije koji se prvi put bira na sudijsku funkciju Visoki savet sudstva podneo kao ovlašćeni predlagač, u skladu sa članom 50. stav 4. Zakona o sudijama.

Odbor je odlučio da predloži Narodnoj skupštini da prihvati Predlog odluke o izboru sudije koji se prvi put bira na sudijsku funkciju.

Za izvestioca Odbora na sednici Narodne skupštine određen je Petar Petrović, predsednik Odbora.

**Treća tačka dnevnog reda:** **Razmatranje** **Predloga za izbor člana Odbora Agencije za borbu protiv korupcije**

Predsednik Odbora je, u uvodnom izlaganju, podsetio članove Odbora da su Zaštitnik građana i Poverenik za informacije od javnog značaja, koji su predložili Vidu Petrović Škero za člana Odbora Agencije za borbu protiv korupcije, podneli predlog za izbor člana tog odbora kao ovlašćeni predlagači u skladu sa članom 9. stav 2. tačka 6) Zakona o Agenciji za borbu protiv korupcije, s obzirom na to da je član Odbora Agencije Branko Lubarda,izabran na njihov predlog, podneo ostavku.

Povodom ovog predloga za izbor člana Odbora Agencije za borbu protiv korupcije Vladimir Đukanović je predložio da se Odbor o predlogu ne izjašnjava na ovoj sednici, dok se ne proveri informacija da je Agencija za borbu protiv korupcije 2011. godine Vidi Petrović Škero, zbog neprijavljivanja imovine, izrekla meru zbog povrede Zakona o Agenciji za borbu protiv korupcije meru.

Petar Petrović je izneo zapažanje da se izborom i drugog sudije Vrhovnog suda, odnosno Vrhovnog kasacionog suda u penziji za člana Odbora Agencije, s obzirom da je jedan sudija u penziji već izabran na predlog Vrhovnog kasacionog suda kao ovlašćenog predlagača, može steći nepovoljan utisak da se radi o prelasku sudija sa jedne funkcije na drugu. Izneo je, takođe, da i sam ima saznanja da je protiv predloženog kandidata Agencija za borbu protiv korupcije izrekla meru zbog neprijavljivanja imovine.

 Odbor je zaključio da, pre nego što podnese izveštaj Narodnoj skupštini, od Agencije za borbu protiv korupcije zatraži obaveštenje o tome da li je Vidi Petrović Škero, sudiji Vrhovnog kasacionog suda u penziji, na osnovu odredaba Zakona o Agenciji za borbu protiv korupcije izrečena mera koja se izriče funkcioneru zbog povrede tog zakona.

**Četvrta tačka dnevnog reda: Razno**

U okviru ove tačke dnevnog reda nije bilo predloga, ni pitanja.

Sednica je završena u 13,15 časova.

 SEKRETAR PREDSEDNIK

 Ljiljana Miletić Živković Petar Petrović